鬬雞聯句
作者：韓愈
朝代：唐

paragraphs: 大雞昂然來，小雞竦而待。
崢嶸顛盛氣，洗刷凝鮮彩。
高行若矜豪，側睨如伺殆。
精光目相射，劒戟心獨在。
既取冠爲胄，復以距爲鐓。
天時得清寒，地利挾爽塏。
磔毛各噤㾕，怒癭爭碨磊。
俄膺忽爾低，植立瞥而改。
腷膊戰聲喧，繽飜落羽皠。
中休事未決，小挫勢益倍。
妬腸務生敵，賊性專相醢。
裂血失鳴聲，啄殷甚飢餒。
對起何急驚，隨旋誠巧紿。
毒手飽李陽，神槌困朱亥。
惻心我以仁，碎首爾何罪。
獨勝事有然，旁驚汗流浼。
知雄欣動顏，怯負愁看賄。
爭觀雲填道，助叫波飜海。
事爪深難解，嗔睛時未怠。
一噴一醒然，再接再礪乃。
頭垂碎丹砂，翼搨拖錦綵。
連軒尚賈餘，清厲比歸凱。
選俊感收毛，受恩慙始隗。
英心甘鬬死，義肉恥庖宰。
君看鬬雞篇，短韻有可采。